Venerabilibus et karissimis fratribus Stephano, Dei gratia Eduensi episcopo, et Raynaldo, Matisconensi electo, Henricus, eadem gratia Albanensis episcopus, salutem et pacem. Cum S. monacus de Benedictione Dei, et magister B. nuncii vestri, litteras vestras super controversia que inter vos, de prepositura et abbatia, seu aliis redditibus quos vos, frater electe, ab episcopo et ecclesia Eduensi possidetis, vertitur, domino pape presentassent, nos eandem causam, de mandato ipsius pape atque utriusque nuncii assensu, recepimus audiendam et arbitrio terminandam. Partibus itaque in nostram presenciam constitutis, cum earum allegationes hinc inde plenius audissemus, intelligentes quod magister B. maxime inniteretur illi dispensationi quam de predictarum administrationum redditibus ad triennium retinendis circa vos, frater electe, dominus papa fecisse dinoscitur, de facto domini pape sine ipsius consciencia et jussu minime duximus arbitrandum. Referentes igitur domino pape que a nunciis vestris hinc inde proposita fuerint, placuit ei et mandatum ejus fuit, ut sicut in subsequentibus continetur, inter vos arbitraremur. Nos siquidem voluntatem et mandatum ejus, sicut debuimus, prosequentes, sic arbitrati sumus: scilicet quod in obtione vestra sit et voluntate, frater Eduensis, vel ut presentis anni quod a tempore confirmate Matisconensis electionis incepit, et proximi tamen sequentis anni fructus et redditus predictarum administracionum, quas a vobis et Eduensi ecclesia obtinuit Matisconensis electus, sicut consuevit, percipiat, vel cum eo de congrua estimacione peccunie, sibi pro eisdem redditibus solvenda taliter conveniatis, quod in quantum ad emolumentum perceptionis eorumdem fructuum spectaverit merito debeat esse contentus. De mandato etiam domini pape, jussimus quod vos, frater electe, ab hiis que ad ordinationem Eduensis ecclesie spectare dinoscuntur penitus abstineatis, et circa ea que ad ipsam ecclesiam pertinent, vobis nullam omnino vocem assumatis, quia ex quo vestra electio confirmata fuit, cum eadem ecclesia, de jure canonum, nichil commune habuistis.